ORDE do 24 de xuño de 2011 pola que se establecen as condicións da emisión de obrigas da Comunidade Autónoma de Galicia por importe de 150 millóns de euros.
Consellería de Facenda — III. Outras disposicións — 27/06/2011

Con base no artigo 33 da Lei 14/2010, do 27 de decembro, de orzamentos xerais da Comunidade Autónoma de Galicia para o ano 2011, autorízase a realización das operacións financeiras recollidas na indicada lei, mediante a emisión de débeda pública ou a concertación de créditos.
Así mesmo, no artigo 33 da Lei de réxime financeiro e orzamentario de Galicia establécese que as emisións de débeda pública ou operacións de crédito que realice a comunidade terán que ser autorizadas, en todo caso, polo conselleiro de Economía e Facenda dentro dos límites sinalados pola lei, ao cal corresponderá, tamén, autorizar as súas características técnicas e o seu tipo de xuro, se estes non fosen determinados pola súa lei de creación. Esta facultade corresponde na actualidade á conselleira de Facenda en virtude da nova estruturación dos departamentos da Xunta, regulada polos Decretos 79/2009, do 19 de abril, e 83/2009, do 21 de abril.
Mediante acordos do Consello de Ministros do 25 de febreiro de 2011 e do 10 de xuño de 2011, obtívose a autorización establecida no artigo 14.3 da Lei orgánica 8/1980, do 22 de setembro, de financiamento das comunidades autónomas.
Por todo isto,
Artigo único.
Esta orde ten por obxecto realizar unha emisión de débeda pública da Comunidade Autónoma de Galicia (o emisor) por un importe nominal de 150 millóns de euros. Esta emisión realízase baixo a forma de obrigas senior, non garantidas e non subordinadas da Xunta de Galicia (as obrigas), representadas mediante anotacións en conta, ao abeiro do artigo 55 e seguintes da Lei 24/1988, do 28 de xullo, do mercado de valores.
A emisión de débeda pública que autoriza esta orde terá as características que se detallan a continuación:
Importe nominal da emisión: cento cincuenta (150) millóns de euros.
Data da emisión e desembolsamento: 28 de xuño de 2011.
Data de vencemento: 29 de xuño de 2015, con suxeición á convención de día hábil seguinte non axustado (following unadjusted).
Prezo de emisión por obriga: a par (100% do importe nominal de cada obriga) libre de gastos para o subscritor.
Importe nominal de cada obriga: mil (1.000) euros.
Entidade colocadora: Banco Santander.
Subscrición: a emisión das obrigas está destinada a investidores cualificados e o seu desembolsamento será realizado a través da entidade colocadora da emisión na data de emisión e desembolsamento, coa intervención do Banco de España de acordo cos procedementos que este ten establecidos para os membros do mercado de débeda pública en anotacións.
Cupón: as obrigas devengarán e o emisor pagará un cupón semestral por períodos de xuros vencidos, de acordo coas seguintes regras:
(i) O primero período de xuros iniciarase na data de emisión e desembolsamento e rematará o 29 de setembro de 2011.
(ii) Os seguintes períodos de xuros serán trimestrais, e pagarase o cupón o día 29 de cada mes de marzo, xuño, setembro e decembro.
(iii) Cada período de devengo de cupóns vai desde unha data de pagamento de cupóns (inclusive), á seguinte (excluída), no entendemento de que o primero período de devengo de cupóns comezará na data de emisión e desembolsamento e o último finalizará na data de vencemento.
Convención de día hábil: cando calquera data de pagamento teña a consideración de inhábil no sistema TARGET, ou aquel que poida substituílo no futuro, o pagamento dos cupóns e o reembolsamento pola amortización das obrigas efectuarase no día hábil seguinte segundo o calendario do dito sistema.
O tedor dos valores non terá dereito a percibir xuros como consecuencia dese posible retraso.
Nos casos en que, de acordo coa lexislación vixente, sexa aplicable a devolución da retención practicada nos cupóns desta emisión, será o Banco de España quen xestione o correspondente procedemento, segundo se establece na orde da Consellería de Economía e Facenda do 16 de xuño de 2004, publicada no Diario Oficial de Galicia o día 18 de xuño de 2004.
Cotización: as obrigas estarán representadas mediante anotacións en conta e inscritas na Sociedade de Xestión dos Sistemas de Rexistro, Compensación e Liquidación de Valores, S.A. (Iberclear) e solicitarase a súa admisión a negociación no mercado de débeda pública en anotacións na forma prevista nos artigos 55 e seguintes da Lei 24/1988, do 28 de xullo, de mercado de valores, e nos demais preceptos legais aplicables na materia.
Fiscalidade: de conformidade co previsto no artigo 14.5 da Lei orgánica 8/1980, do 22 de setembro, de financiamento das comunidades autónomas, esta emisión goza dos mesmos beneficios e condicións que a débeda pública do Estado.
Amortización das obrigas: as obrigas serán amortizadas na súa totalidade á par (100% do importe nominal de cada obriga), na data de vencemento.
Tipo de xuro: será variable, fixarase trimestralmete e calcularase mediante a adición ao euríbor da marxe aplicable. Para estes efectos, o euríbor aplicable será o euríbor a prazo de tres meses publicado por Reuters na páxina euríbor 01 (ou outra que a substitúa) ás 11.00 horas do segundo día anterior ao inicio do período de xuro.
A marxe aplicable será 3,50%.
Os xuros calcularanse sobre a base cálculo Act/360, sen axuste algún de cada período de devengo de cupóns como resultado da convención de día hábil. Para tales efectos Act/360 ten o significado que se lle asigna nas definicións ISDA 2006 publicadas pola International Swaps and Derivatives Association.
Pago de xuros e amortización: o pagamento dos xuros e a amortización da débeda realizaraos o Banco de España, de acordo co establecido no convenio marco, do 7 de novembro de 2005, sobre prestación do servizo de tesouraría e do servizo financeiro da débeda pública.
Lei aplicable: as obrigas e todas as cuestións que se deriven ou garden relación coas obrigas rexeranse e interpretarnse de conformidade coas leis españolas.
Xurisdición: os tribunais da cidade de Santiago de Compostela teñen xurisdición exclusiva para resolver cualquiera disputa que xurda ou estea relacionada coas obrigas.
Disposición derradeira.
Esta orde terá efectos o mesmo día da súa publicación no Diario Oficial de Galicia.
Santiago de Compostela, 24 de xuño de 2011.